Jonas Dahl (SF), 2008-05-09:
Det her lovforslags grundlæggende intention om at fremtidssikre Danmarks Grundforskningsfond er vi fra SF's side sådan set også positive over for.
Det, som vi umiddelbart har nogle spørgsmål til, som vi vil følge i udvalgsarbejdet, er omkring finansieringsmåden.
Den rejser en række spørgsmål, som vi i hvert fald skal have afklaret, før vi endeligt kan støtte det her forslag.
Det skal afklares, om de 400 mio. kr. skal finansieres ved en ekstraordinær udlodning fra IØ og IFU.
Betyder det en indskrænkning af det eksisterende aktivitetsniveau i disse to fonde, eller hvad er konsekvenserne rent faktisk?
Vi ønsker endvidere en specificering af, hvad det er for statslige aktiver, der skal sælges eller omlægges for at tilvejebringe finansieringen på den ene milliard kroner, som skal indskydes i fonden.
Vi har fra diverse tidligere ministre tidligere hørt, at vi kan købe hele verden osv., og derfor er vi selvfølgelig også interesserede i at have klarhed over, hvor de her penge skal komme fra.
Hvis vi skal bruge 1 mia. kr., er det selvfølgelig interessant at vide, hvor vi henter pengene fra.
Er det, fordi vi sælger noget?
Eller hvordan er det rent faktisk, finansieringen hænger sammen?
Dertil kommer, som der også er andre, der tidligere har været inde på i dag, at indførelsen af det gennemsnitlige uddelingsniveau på 300 mio. kr. årligt sammen med de øgede udgifter til overhead, som lovfæstes med fondens anvendelse af statens gældende overheadsatser, altså medfører et fald i fondens nettouddeling til grundforskning fra de 263 mio. kr., der er i dag, til 208 mio. kr. Man snakker så om, at man har søgt at styrke Danmarks Grundforskningsfond, men i realiteten har man beskåret de midler, som man vil give til den frie forskning.
Fra SF's side synes vi, at de her 400 mio. kr. er det rette niveau, men det er vi sådan set også villige til at diskutere i det efterfølgende udvalgsarbejde.
Jeg forstår også, at der i hvert fald er et flertal for, at vi skal se på det.
Der er ydermere nogle afklaringer omkring den her målsætning om den ene procent, som vi skal bruge til forskning.
Det er klart, at hvis vi skærer på Danmarks Grundforskningsfond og samtidig snakker om, at vi har en målsætning om, at vi i 2010 skal bruge 1 pct. på forskningen, står vi med en problemstilling, som vi bliver nødt til at tackle og se på, hvordan vi yderligere kan støtte forskningen.
Der er et par andre ting i det lovforslag, som ministeren har fremsat, som jeg synes er bekymrende, bl.a. at man skal varetage afgrænsede opgaver for ministeren.
Jeg glæder mig meget til at høre ministerens kommentarer senere i dag om, hvad det rent faktisk er for nogle opgaver, man påtænker at Grundforskningsfonden skal udføre for ministeren.
Vi kan selvfølgelig godt have en vis frygt for, at den statslige styring, som man siger der ikke er i Danmarks Grundforskningsfond, pludselig bliver listet ind ad bagdøren.
Det ser vi i hvert fald frem til at høre om.
Vi er grundlæggende positive over for Danmarks Grundforskningsfond, og vi er glade for de tilsagn, der er kommet fra en række partier, om, at man er villig til at se på at øge den årlige udlodning fra Grundforskningsfonden, således at det, som hr. Jesper Langballe også pointerede, er en kortere årrække - ikke 26 år, men måske 17, 18,19 år hvor den kan lave udlodning, og så må der naturligvis efterfølgende ses på finansieringen og på, om der skal et nyt kapitalindskud til.